Diit 37
Ta̱a̱ gua̱n nyuɔɔni kɛnɛ ta̱a̱ gua̱n cuŋni
(Dit Dee-bid)
1
/Cu gak kɛ kui̱ nɛɛni
ti ji̱ nyuɔɔni,
/cu tekɛ tiɛɛl kɛ kui̱ nɛɛni
tin la̱tkɛ jiäk!
2
Kɛ ɣöö bikɛ rɔɔl niɛ täämɛ
ce̱tnikɛ juaac,
bikɛ li̱w niɛ täämɛ
ce̱tnikɛ juaac ti tɔ̱ɔ̱c.
3
Ŋäthni Kuoth Nhial,
kä lätni ni gɔy,
bi tëkdu jääny muun,
kä bi tekɛ mal.
4
Go̱r tɛ̈th lɔaac kä Kuoth Nhial,
bɛ ji̱ ka̱m tin go̱o̱r lɔcdu kɛ.
5
Kämni rɔɔdu Kuoth Nhial,
ŋäthni jɛ, bɛ ji̱ luäk.
6
Bɛ cuŋku jak kä riawkɛ
ce̱tnikɛ bak ɣɔaa,
kä bɛ thuɔ̱ɔ̱ku jak kä buɔy
ce̱tnikɛ cäŋ ca̱ŋda̱a̱r.
7
Pälni rɔɔdu piny,
kä lipni Kuoth Nhial,
/cu gak kɛ ram in jek ria̱ŋ,
kɛnɛ ram in lät ca̱a̱p ti jiäk.
8
Päl gak, kä päl ŋɛ̈ɛ̈ny.
A lɔcdu /ci jiäk, jiääk lɔaac
bɛ naŋ ni ji̱ rɛy rikä.
9
Kɛ ɣöö ba ji̱ nyuɔɔni woc,
kä bi nɛy tin ŋa̱thkɛ ni
Kuoth Nhial mun ka̱n ala duŋdiɛn.
10
Kɛ gua̱a̱th mi tɔt,
/ci ji̱ nyuɔɔni bi ŋot thi̱n,
a cäŋ guici kɛ, /cikɛ bi te wa̱nɔ.
11
Duundɛ ɣöö bi nɛy
tin mua̱l mua̱a̱l mun ciɛŋ,
bikɛ te rɛy malä mi di̱i̱t.
12
La cäp gua̱n nyuɔɔni gua̱n cuŋni
kä mi jiääk,
kä la yio̱nyɛ jɛ thokdɛ kɛ gak,
13
duundɛ ɣöö cu Kuoth Nhial
gua̱n nyuɔɔni dɔl,
kɛ ɣöö ŋäcɛ jɛ ci ni̱nkɛ thia̱k.
14
Cu ji̱ nyuɔɔni mutnikiɛn ka̱n
kä cukɛ bäärikiɛn rialikä,
kɛ ɣöö ba can näk kɛnɛ
nɛy tin thil lua̱ŋ,
kä ba nɛy tin ji̱ cuŋni näk.
15
Duundɛ ɣöö bi mutnikiɛn
yiath ni lo̱ckiɛn,
kä bi bäärikiɛn töl.
16
Gɔaa ni mi tɔt kä gua̱n cuŋni
kä ria̱ŋ ji̱ nyuɔɔni mi di̱i̱t.
17
Kɛ ɣöö ba buɔ̱m ji̱ nyuɔɔni woc,
duundɛ ɣöö bi Kuoth Nhial
gua̱n cuŋni rɔm.
18
Kuoth Nhial ŋäcɛ ni̱n raam in
thil bɛ̈ɛ̈l,
kä bi ŋɔakiɛn te thi̱n
amäni cäŋ kɛl.
19
Kä /cikɛ bi dual mi wä
riɛk wä ben,
kä bikɛ tekɛ ti ŋuan
kɛ gua̱th buath.
20
Duundɛ ɣöö bi ji̱ nyuɔɔni li̱w,
kä ji̱ tɛ̈r Kuɔth Nhial ce̱t
gɔɔydiɛn nikɛ juaac dɔaar,
bikɛ thuuk ɛ yut ce̱tnikɛ tol.
21
La ŋuäl gua̱n nyuɔɔni,
kä /cɛ jɛ bi luɔc jɔk,
duundɛ ɣöö jɛn gua̱n cuŋni
la muc ni jɛn.
22
Bi nɛy ti ca poth ɛ Kuoth Nhial
mun ciɛŋ ala duŋdiɛn,
kä ba nɛy tin cɛ lam ŋuɔk raar.
23
Ciɛŋ nath lätkɛ Kuoth Nhial,
kä ɛ jɛn lät duɔ̱p nɛɛni tin
nhɔkɛ mɔ.
24
Cäŋ ba kɔa̱a̱th kɔ̱thikä,
/cikɛ bi tëth kɛ wuɔ̱thkiɛn,
kɛ ɣöö rɔm Kuoth Nhial tetkiɛn.
25
Mëëdan ɛ ɣän ŋuɛ̈t,
kä täämɛ cä dɔŋ,
kä ŋotdɛ /ka̱n ji̱ cuŋni nɛn
a ca pa̱l ruëëc,
kä /ken gaatkiɛn mi̱eth met liem.
26
La muckɛ ce̱tnikɛ pek lɔaacdiɛn
kä luëlkɛ naath ikä baaŋ,
kä la gaatkiɛn puɔ̱th cua̱ jek.
27
Päl jiäk, lätni ti gɔw,
bi cu cieŋ kɛ mal
amäni cäŋ kɛl.
28
Kɛ ɣöö nhɔk Kuoth Nhial
ni thuɔ̱ɔ̱k,
/cɛ nɛɛkɛ tin gɔw bi pa̱l ruëëc.
Ba ji̱ cuŋni gaŋ amäni cäŋ kɛl,
duundɛ ɣöö ba gaat
ji̱ nyuɔɔni ŋuɔk jɔ̱ɔ̱r.
29
Bi ji̱ cuŋni mun ciɛŋ
ala duŋdiɛn,
kä bikɛ jɛ ciɛŋ amäni cäŋ kɛl.
30
La lat ji̱ cuŋni ni nyin pɛlä,
kä lat kɛn ni ruac mi thuɔ̱k.
31
Kä tiit kɛn ŋuɔ̱t Kuɔth
kɛ lo̱ckiɛn,
kä kɛn /cikɛ bi ciɛc gekä.
32
La ji̱ nyuɔɔni ji̱ cuŋni a bi̱i̱m,
go̱o̱r kɛn näkdiɛn.
33
Duundɛ ɣöö /ci Kuoth Nhial kɛ
bi pa̱l tetni ji̱ tɛ̈riɛn,
kä /cɛ kɛ bi jak kä yakɛ
mi waa kɛ wä luk.
34
Lipni Kuoth Nhial,
kä tit ni duɔ̱pkɛ,
bɛ ji̱ ka̱m luth kɛ ɣöö bi mun ka̱n,
kä bi ji̱ nyuɔɔni guic guäth
in tekɛ riɛk.
35
Ɣän cä ram mi jiääk
mi bum bum nɛn,
cɛ rɔ ciec piny ce̱tnikɛ
luɔ̱r Lɛ-ba-nɔn.
36
Kä kɛ gua̱a̱th mi tɔt cuɛ rɔɔl,
cuɛ cu thil,
cua̱ jɛ go̱r, kä cuɛ thil gua̱a̱th
mi dëë jɛ jek thi̱n.
37
Ŋäcni ram mi thil bɛ̈l,
kä tit ram mi tekɛ cuŋ,
kɛ ɣöö bi ram mi tekɛ mal
tekɛ ŋa̱th kɛ nhiam.
38
Duundɛ ɣöö ba ji̱ dueeri däk,
kä bi ji̱ nyuɔɔni li̱w kɛ nhiam.
39
Ka̱n ji̱ cuŋni bëë
kä Kuoth Nhial,
kä ɛ buɔ̱mdiɛn kɛ gua̱a̱th rikni.
40
La Kuoth Nhial kɛ a luäk
kä la käänɛ kɛ,
la käänɛ kɛ kä ji̱ nyuɔɔni,
kä la luäkɛ kɛ,
kɛ ɣöö la kɛn rɔ̱ a luäk jɛ.
